Barbro Kvåle Trømborg

Barbro Kvåle Trømborg (født 21. februar 1992) er en norsk tidligere langrennsløper som representerte Lillehammer Skiklub. Hun ble U23-verdensmester på 10 km fri teknikk i 2015, og vant Skandinavisk Cup sammenlagt sesongen 2015/16. Hun har også fire gullmedaljer fra junior-VM i skiorientering.
Hun konkurrerte i både skiorientering, sykkelorientering og langrenn, og drev også tidligere med friidrett og fotball; hun spilte i finalen i Norway Cup i 2006. Hun tok sin videregående utdanning ved Norges Toppidrettsgymnas på Lillehammer.


== Idrettskarriere ==


=== 2005–06 ===
I 2006 kom hun på tredjeplass på 3,3 km i Ungdommens Holmenkollrenn. Hun vant det lokale «Trippelrenn», som eneste deltaker i 14-årsklassen.


=== 2006–07 ===
Hun kom på annenplass på sprint i 15-årsklassen i KM 2007. Hun vant KK-rennet på Sjusjøen i januar. Og som eneste deltaker vant hun «Trippelrenn», denne gang i 15-årsklassen. I Hovedlandsrennet kom hun på syvendeplass både på 5 km fri teknikk og sprint, samt femteplass på stafetten. Hun vant også Gjensidige-cup sammenlagt.
I desember 2007 vant hun juniorklassen (D18) i prøve-VM i skiorientering i Sverige. Sindre Haverstad vant også prøve-VM, i klassen H20. Hun ble ungdomsmester i vintertriathlon i Holmenkollen.


=== 2007–08 ===
I februar vant hun Madshus skifestival på Biri, i 16-årsklassen. I Hovedlandsrennet var hun med og vinne stafetten, og hun kom på fjerdeplass på 5 km klassisk.Hun deltok i junior-VM i skiorientering 2008, der Norge kom på tredjeplass i stafetten. Kvåle gikk her sammen med Maren Haverstad og Anette Baklid. Individuelt kom hun på niendeplass på mellomdistanse og tiendeplass på langdistanse. På ungdomsstafetten i Holmenkollen i mars deltok hun på Opplands stafettlag som kom på tredjeplass. Hun fikk to enkeltseire i Norgescupen i skiorientering 2007–08, og endte på tredjeplass sammenlagt.


=== 2008–09 ===
I NM langdistanse i skiorientering 2009 vant hun klassen for damer 17-20 år. På mellomdistanse kom hun på tredjeplass. Hun vant også samme klasse i Craft-cup på Lyngna dette året.


=== 2009–10 ===
Kvåle deltok i Junior-NM i langrenn 2010, der hun vant 10 km klassisk, og kom på annenplass på 5 km fri teknikk. I junior-NM del 2 vant hun sprinten i klassen K 18 år. Senere på året deltok hun i junior-VM i sykkelorientering, der hun fikk sølv på sprinten (5,8 km), samt bronse på både mellomdistanse og langdistanse. I august vant hun både 24 km og sprinten i juniorklassen ved verdenscuprennet på rulleski i Aure.
I junior-VM i skiorientering 2010 kom Norge igjen tredjeplass i stafetten. Kvåle gikk denne gangen sammen med Maren Haverstad og Marie Asprusten.


=== 2010–11 ===
I 2011 deltok hun i Junior-VM i langrenn 2011 i Otepää, der hun kom på tiendeplass i sprinten. I Junior-NM i langrenn 2011 i Selbu kom hun på fjerdeplass på 5 km klassisk og tiendeplass på 15 km fri teknikk. Hun ble også tatt ut til å delta i nordisk landslagskamp for juniorer i Kuopio i Finland, der Norge vant stafetten, og hun fikk femteplass individuelt. I august fikk hun fire gull av fire mulige i juniorklassen ved VM på rulleski 2011 i Kristiansund.Sammen med Audhild Bakken Rognstad og Anna Ulvensøen vant hun stafetten i junior-VM i skiorientering 2011.


=== 2011–12 ===
Hun debuterte i verdenscupen i langrenn under sprinten i Drammen den 7. mars 2012, og tre uker senere tok Kvåle gull i klassisk sprint under Junior-NM på Fauske. Der fikk hun også bronse på stafetten, men endte på 31.-plass på 15 km og 42.-plass på 5 km. Hun deltok også i NM på ski 2012, der hun fikk femteplass på sprinten. Her deltok hun også på 15 km skiathlon, der hun kom på 25.-plass. I Junior-VM i langrenn 2012 i tyrkiske Erzurum kom det norske laget på sjetteplass på 4 × 3,3 km stafett. Individuelt kom hun på 16.-plass på 5 km klassisk, 19.-plass på 10 km skiathlon og 39.-plass på sprinten.


=== 2012–13 ===
I U23-VM på ski 2013 i Liberec kom hun på syvendeplass på sprinten. Noen dager senere deltok hun i NM på ski 2013 på Gåsbu, der hun kom på 13.-plass på sprinten og 16.-plass på 15 km skiathlon. Hun fikk én pallplassering i Skandinavisk Cup 2012/13 – hun kom på tredjeplass på sprinten i Inari i februar. I NM del 2 på Løten kom hun på tolvteplass på 30 km fellesstart.


=== 2013–14 ===
Også i Skandinavisk Cup 2013/14 fikk hun én pallplassering – hun kom på annenplass på sprinten i Vuokatti i desember 2013. I januar 2014 deltok hun i NM på ski 2014 på Lillehammer, der hun kom på 15.-plass på 10 km klassisk, 16.-plass på 15 km skiathlon og 26.-plass på sprinten. Senere i januar deltok hun i U23-VM på ski 2014, der hun kom på tolvteplass på sprinten. I NM del 2 på Gålå i mars deltok hun på 30 km fellesstart, og kom her på 14.-plass. Hun avsluttet 2014 med førsteplass på sprinten på Lillehammer i desember, i Skandinavisk Cup 2014/15.
Hun kom på sjetteplass sammenlagt i Norgescup på rulleski 2014.


=== 2014–15 ===
Kvåle kom på tiendeplass på sprinten under NM på ski 2015 på Røros. Ingvild Flugstad Østberg vant sprinten, og Barbro Kvåle kom på tiendeplass. Hun gikk også 10 km fri teknikk, der hun kom på 13.-plass. Under U23-VM på ski 2015 i Almaty i februar tok Kvåle gullmedalje i 10 km fri teknikk, foran russeren Daria Storozhilova og sveitsiske Nathalie von Siebenthal. I tillegg kom hun på annenplass på 15 km skiathlon, bak Nathalie von Siebenthal. På sprinten endte hun på syvendeplass.
I Norgescupen i langrenn 2014/15 kom hun på 13.-plass sammenlagt. Hun vant to av rennene under Norgescup på rulleski 2015, og endte på annenplass sammenlagt, bak Heidi Weng.


=== 2015–16 ===
I NM på ski 2016 i Tromsø kom hun på sjetteplass på 10 km klassisk. På lagsprinten i klassisk stil gikk hun sammen med Marthe Bjørnsgaard, og disse gikk inn til fjerdeplass. Disse to gikk også på 3 × 5 km stafett, sammen med Mari Støen Gussiås, og fikk bronse i denne øvelsen. På sprinten ble hun slått ut i semifinalen, og på skiathlon kom hun på niendeplass.
Hun vant Norgescupen i langrenn 2015/16 sammenlagt, etter at hun vant tre av rennene.


== Resultatoversikt ==


=== Verdenscupen i langrenn ===
Sammenlagt


=== Verdenscupen i rulleski ===
Enkeltseire, lag


=== Continental Cup ===
EnkeltseireSkandinavisk Cup sammenlagt


== Referanser ==


== Eksterne lenker ==
Offisielt nettsted 
(en) Barbro Kvåle Trømborg – FIS (langrenn)